**Μ. Κριθαρίδης: Η Κυβέρνηση του κ. Μητσοτάκη ενδιαφέρεται μόνο για την επικοινωνία και όχι δυστυχώς για την σκληρή πραγματικότητα**

Η Κυβέρνηση που σπεύδει να αποπληρώσει δήθεν πρόωρα το ΔΝΤ, αφού ουσιαστικά παίρνει τα χρήματα από την μια "τσέπη" αυτή του ESM και τα μεταφέρει στην άλλη, σ' αυτή του ΔΝΤ, είναι η ίδια Κυβέρνηση που δεν πληρώνει έγκαιρα ούτε τις υπερωρίες των υγειονομικών της χώρας, εν μέσω πανδημίας.

Είναι η ίδια Κυβέρνηση που ετοιμαζόταν να αφήσει χωρίς δωρεάν φάρμακα τους χαμηλοσυνταξιούχους και που άφησε χωρίς εμβόλια τους γιατρούς και τους νοσηλευτές που ήταν προγραμματισμένο να εμβολιαστούν σήμερα, μιας και οι 45 αξιωματούχοι που θα εμβολιάζονταν συμβολικά έγιναν 126 "πρόσωπα κρίσιμα για την λειτουργία της Κυβέρνησης".

Αυτή είναι η Κυβέρνηση του κ. Μητσοτάκη, που δεν ορρωδεί προ ουδενός, όταν είναι να μοιράσει λεφτά στα μέσα για να διαχειριστεί επικοινωνιακά, ακόμα και τον εμβολιασμό των πολιτών, ενώ για την ουσία και την σκληρή πραγματικότητα διαρκώς φείδεται σε "επιτελικότητα" και αποτελεσματικότητα.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**